Útgerðarfélagið Samherji stundar stórfelldar mútugreiðslur til stjórnmála - og embættismanna í Afríkuríkinu Namibíu til þess að ná undir sig fiskveiðikvóta . Samherji , sem er umsvifamesta útgerðarfélag Íslands með um 111 milljarða króna eigið fé , hefur greitt á annan milljarð króna í mútur á síðustu árum . Stundin birtir í kvöld víðtæka umfjöllun um mútugreiðslur og skattaskjólaviðskipti Samherja í sérútgáfu . Umfjöllunin er unnin í samstarfi við Wikileaks , Kveik og Al Jazeera . Birtingin er samhliða umfjöllun Kveiks á Rúv um málið . Í umfjöllun Stundarinnar er lýst flóknu neti skattaskjólaviðskipta Samherja . Félagið hefur meðal annars greitt háar fjárhæðir í mútur í gegnum aflandsfélög . Fyrsti hluti umfjöllunar Stundarinnar birtist klukkan 20.05 í kvöld , um leið og þáttur Kveiks um málið hefst á Rúv . Klukkan 21.10 verður síðan rafræn útgáfa Stundarinnar aðgengileg . Í fyrramálið berst prentútgáfa Stundarinnar til áskrifenda og í verslanir .